Zelený Sagan pobláznil celé Slovensko. Cyklistika u nás nikdy nebola taká populárna ako za čias vlády jeho veličenstva "Petra druhého" (tá poradová číslovka mu prischla po poslednom ročníku Tour de France). Ani v ére Pretekov mieru medzi Prahou, Berlínom a Varšavou. A to veru za "totáča" boli nejaké preteky...
KOŠICE. Ivan Fischer, niekdajší výborný košický cyklista, nám prišiel pripomenúť, že aj v našom meste vyrástlo niekoľko osobností tohto športu, že organizovaná cyklistika v Košiciach slávi tohto roku 55. narodeniny (aj keď my by sme ruku do ohňa, že je to naozaj tak, asi nedali)...
A priniesol aj niekoľko novinových výstrižkov, o kom sa v tých časoch najviac písalo.
Éra Visokaia, Fischera...
Rastislav Vysokay, Visokai či Visokay... Čo článok, to iné meno. Ale bol to jeden a ten istý pretekár.
Ivan Fischer hovorí, že roky 1960 až 1965 boli jeho érou, érou Rastislava Visokaia.
V novinách sa o ňom píše, že patril medzi najúspešnejších cyklistov východného Slovenska, že bol, v tričku košickej Lokomotívy, nielen majstrom kraja, ale dosiahol víťazstvá aj na trati Košice – Štós – Košice, na Humenskom cyklistickom okruhu, či na Večernom kritériu pred oslavami 1. mája v Košiciach.
Aj keď ich kariéry sa viac-menej prelínajú, Ivan Fischer sa pasuje do roly Visokaiho nástupcu. Preňho boli úrodnými roky 1965 – 1971.
Na domácej pôde, v Košiciach, vyhral majstrovstvá okresu, v 9. ročníku pretekov Východoslovenskou nížinou vytvoril traťový rekord, na 28. ročníku populárnych pretekov Košice – Tatry – Košice získal cenu Východoslovenských novín, aj on triumfoval na trati z Košíc do Štósu a späť, v drese slovenského "céčka", spolu s Ľudovítom Pavelom, štartoval na XIV. ročníku národného "etapáku" Okolo Slovenska, a svoje schopnosti si v roku 1969 otestoval aj na susedskej "Tour de Bohemia", ktorú v rozhovore v košickom "večerníku" označil takto: "Bolo to peklo!"
Tlieskali mu na konferencii
V osobných spomienkach Ivana Fischera však rezonuje aj niečo iné, ako úspechy v pelotóne.
"Rok 1969 bol pre košickú cyklistiku poznačený víťazstvami, ale aj pošramotený nečestnými prvkami v pelotónoch. Na trinástom ročníku medzinárodných pretekov Okolo Slovenska ma Slovenský zväz cyklistiky spolu s Milanom Brutovským nominoval do tretieho družstva Slovenska. Tá trinástka nám však vôbec nežičila, ja som v tretej etape odstúpil zo zdravotných dôvodov a Milana diskvalifikovali pre podvod, že sa ťahal za motorovým vozidlom, ako píšu noviny. Ja len dodávam, že moto rozhodca František Javorka ho doslova sotil do priekopy..."
Alebo iné preteky a článok v novinách s titulom: Brutovský prvý, Fischer víťaz.
"V septembri sa konali v Trebišove preteky Východoslovenskou nížinou," spomína Ivan Fischer, a v novinách sa píše: "Prvú veľkú chybu urobili rozhodcovia v tom, že z trojice cyklistov, ktorí prišli do cieľa s veľkým náskokom, nevyhlásili za víťaza Brutovského, ktorý vyhral, ale druhého v cieli, Fischera. Odôvodnili to tým, že Brutovský, ktorý bol iniciátorom úniku už na 1. km, a v Sečovciach na 15. km prešiel závory ešte s dvomi spolujazdcami skôr než pelotón, pred ktorým sa na 1:30 min. zavreli závory, si vraj mal udržať získaný náskok až do cieľa. Takýto predpis cyklistika nepozná. Fischer ešte s ďalšími cyklistami skupinu vpredu dostihol už na 90. km, a tí traja sa mohli snažiť ako chceli, vždy mali čas o 1:30 min. horší, hoci jazdili na špici a kvôli úniku na začiatku už nemohli bojovať o víťazstvo..."
A Ivan Fischer pokračuje:
"Hlavnou rozhodkyňou bola pani Glajzová, mama slávnych Glajzovcov z Popradu, ktorá po pretekoch vypracovala oficiálny dokument a mňa určila ako víťaza, čo bol akýsi podvod. Ani protesty našich funkcionárov (z oddielu VSŽ – pozn. red.) nezabrali, resp. neboli dôvodné, len bol silný tlak, aby Brutovský vyhral. Tak ma prehovorili a z morálneho hľadiska sme si vymenili miesta i ceny, ale protokol sa neopravil, oficiálnym víťazom sa stal Ivan Fischer. Za ten čin mi tlieskali na výročnej konferencii TJ VSŽ Košice a udelili mi cenu fair-play. Ale pri tej kráse tam bol i ďalší podvod a nečestnosť. Pani Glajzová napomenula našich funkcionárov Františka Tótha a Dušana Mráza, že za motorovým vozidlom ťahali nášho pretekára Jána Vatalu, a nekompromisná rozhodkyňa diskvalifikovala košického cyklistu..."
To len malá ochutnávka, lebo tých zážitkov košických cyklistov z pelotónu je oveľa viac.
Žiaľ, z rokov dávno minulých...